पीड़ित पति ने जबलपुर पहुंचकर एसपी से मुलाकात की है। पति ने बताया कि पत्नी पिंकी और बेटी रुद्राक्षी 24 जनवरी को प्रयागराज से मुंबई के लिए रवाना हुई थी। वह वाराणसी एक्सप्रेस ट्रेन (2168) बोगी नंबर B-5 सीट नंबर 37 में बैठकर मुंबई के लिए ट्रेन से निकली थी। रात 8 बजकर 45 मिनट पर ट्रेन जबलपुर पहुंची थी। जबलपुर के बाद से वो मुंबई नहीं पहुंची। मुंबई रेलवे स्टेशन पर भी उसे खोजा गया लेकिन उसका पता नहीं चल पाया है।
वहीं, पीड़ित पति ने आगे बताया कि उसकी आखिरी लोकेशन जबलपुर स्टेशन के पास मिली थी। इसके बाद उसका मोबाइल स्विच ऑफ बता रहा है। पिछले कई दिनों से मनीष अपनी पत्नी और बच्ची की तलाश के लिए दर दर भटक रहा है लेकिन कोई सुराग नहीं मिला है। मनीष को डर है कि कही उसकी पत्नी और बच्ची के साथ कोई अप्रिय घटना घटित न हो जाए।
पति मनीष कनौजिया ने कहा कि मुंबई में हम रेलवे स्टेशन पर जाकर इन लोगों का इंतजार करते रहे। सुबह चार बजे तक स्टेशन पर रहे। इसके बाद घर गए लेकिन इनलोगों का पता नहीं चल पाया। मुंबई में दो रेलवे स्टेशनों पर जाकर कैमरे देखे हैं लेकिन इनलोगों का पता नहीं चल पाया है। रेलवे पुलिस भी अभी तक पत्नी और बेटी को नहीं ढूंढ पाई है। इसके बाद हम जबलपुर पहुंचे हैं।
देश-दुनिया, राजनीति, खेल, मनोरंजन, धर्म, लाइफस्टाइल से जुड़ी हर खबर सबसे पहले पाने के लिए नवभारत टाइम्स वॉट्स्ऐप चैनल फॉलो करें।